„Alexandru Ioan Cuza și Unirea”
2024-06-14 10:00 - 12:00 (Europe/Bucharest)
Complexul Muzeal Național „Moldova” Iași anunță, în calitatea sa de partener, organizarea dezbaterii „Alexandru Ioan Cuza și Unirea”, ce va avea loc vineri, 14 iunie 2024, ora 10.00, la Palatul „Alexandru Ioan Cuza” de la Ruginoasa.
Acest eveniment face parte din programul Taberei culturale „Iași – Metafora celor șapte coline” organizat la Iași, în perioada 12 – 15 iunie 2024, de Fundația Culturală „Metafora Constanța, având ca invitați istorici, scriitori, membri ai Uniunii Scriitorilor din România, Uniunii Ziariștilor Profesioniști din România, Asociației Românilor de Istorie a Presei, profesori, dar și muzicieni din toată țara.
Activitatea va rememora momente istorice importante din timpul domniei lui Alexandru Ioan Cuza, prin conturarea unei atmosfere specifice acelor vremuri.

Evenimentul „Unire de zâmbet prin vers” la Muzeul Unirii
2024-06-15 12:00 - 13:30
Complexul Muzeal Naţional „Moldova” Iaşi vă invită sâmbătă, 15 iunie 2024, ora 12.00, la Muzeul Unirii, la evenimentul „Unire de zâmbet prin vers”, organizat în cadrul ședinței festive a Asociației Umoriștilor „Al. O. Teodoreanu”, Cenaclului literar artistic „Ia`și scrie” și Asociației „Universul Prieteniei”.
Organizatorii propun o zi Eminescu în afara convențiilor, ce include fragmente de satiră și umor inspirate din opera marelui poet, cât și de cea a urmașilor săi, precum scriitorul de literatură umoristică George Petrone (1936 – 2021), unul dintre cei mai importanți epigramiști români.Cu această ocazie va fi lansată seria nouă a revistei Antologia SCÂRȚ – UMOR / 2024 și ultimul număr al Revistei SCÂRȚ (mai 2024).
Momentele de pauză vor fi completate armonic de talentații elevi pianiști ai EGO ART MUSIC, coordonați de prof. Hellen Dascălu și prof. Olesea Egorov.
Nu pierdeți ocazia de a vă uni zâmbetele prin gând și prin vers!
Vă așteptăm cu drag!

Eveniment omagial Mihai Eminescu la Muzeul Memorial „Mihail Kogălniceanu”
2024-06-15 12:00 - 14:30
Muzeul Memorial „Mihail Kogălniceanu” din cadrul Complexului Muzeal Național „Moldova” Iași, în calitate de partener al Cenaclului literar-muzical „Lira Prutului” din Iași, invită publicul sâmbătă, 15 iunie 2024, de la ora 12.00, la evenimentul literar-muzical „De treci codrii de aramă…”, dedicat Luceafărului literaturii române Mihai Eminescu (15 ianuarie 1850 – 15 iunie 1889).
Marcând împlinirea a 135 de ani de la moartea lui Mihai Eminescu – cea mai importantă figură a literaturii române din secolul al XIX-lea şi autorul cu cea mai mare influenţă asupra creaţiei literare din secolul ce a urmat -, evenimentul debutează cu o prelegere susținută de poetul, criticul literar, muzeograful Liviu Apetroaie, momentul fiind urmat de lecturi susținute de scriitorii ieșeni: Elena Bostan Delavicov, Nina Gonța, Elena Fluturel, Vasile Fluturel, Nicu Stancu, Titi Nechita, Carmen Păsat, Iulia Ralia, Oana Frențescu, Vasile Larco, Mihai Savin, Ion Sima Delagaleș.
Programul, moderat de Ana Ștefănică și Paul Celmare, cuprinde, de asemenea, momente muzicale susținute de tenorul Paul Celmare și grupul vocal „NOI” condus de dna Ana Ștefănică. Totodată, în cadrul acestui eveniment, vor fi acordate premiile mini-concursului „Lira Prutului”.
Organizatorul evenimentului este Cenaclul literar-muzical „Lira Prutului” din Iași, care are ca obiectiv principal unirea tuturor oamenilor de creație de pe cele două maluri ale Prutului, prin artă și promovarea muzicii de calitate.

Ediție specială a atelierului „Povești muzicale”
2024-06-15 16:00 - 17:00 | Palatul Culturii – Sala „Henri Coandă”
Atelierele de lectură pentru copii „Povești muzicale” continuă la Palatul Culturii, în Sala „Henri Coandă”, sâmbătă, 15 iunie 2024, de la ora 16.00, cu o ediție specială.
Participanții vor întâlni copii și adolescenți, care aspiră la statutul de artist: Smaranda Bolnavu, Octavia Gaţu, Stella Ubalducci, Ierusalima Burdujel, Sara Maria Costandache – Clasa de Pian Prof. Carmen Șoltuz, și Daria Giurgilă – Clasa de Canto Prof. Adina Pavalache.
Recitalul vocal-instrumental cuprinde lucrări din creația marilor compozitori: J. Krieger, J. Ph. Telemann, S. Maikapar, L. van Beethoven, I. Bercovici, Fr. Chopin, Ch. Gounod.
„Povești muzicale” este un program derulat de Complexul Muzeal Național „Moldova” Iași, având ca partener Colegiul Naţional de Artă “Octav Băncilă” Iaşi, în cadrul programului Atelierele DICE. Coordonator: Prof. dr. Daniela Mihaela Ciocoiu, profesor de canto la Colegiul Național de Artă „Octav Băncilă” Iași.
Biletele costă 10 lei și pot fi achiziționate de la Palatul Culturii.
Vă așteptăm cu drag!

Maraton muzical la Palatul Culturii din Iași
2024-06-18 18:00 - 21:30
Complexul Muzeal Național „Moldova” Iași continuă seria Concertelor la Palat, evenimente organizate în parteneriat cu prestigioase instituții ieșene: Opera Națională Română Iași, Filarmonica „Moldova” Iași și Ateneul Național Iași, marți, 18 iunie 2024, fiind programat un adevărat maraton muzical.

„Cele mai importante instituții de spectacole și concerte ale Iașului vin la Palat, în întâmpinarea iubitorilor de muzică, de istorie și patrimoniu, deopotrivă. Mulțumim atât artiștilor, cât și publicului minunat, care au făcut ca această tradiție a concertelor de marți la Palat să fie un mare succes”, apreciază Andrei Apreotesei, manager Palatul Culturii – Complexul Muzeal Național „Moldova” Iași.
„Puccini a quattro mani”
De la ora 18:00, în Holul de Onoare, Opera Națională Română Iași încheie seria evenimentelor artistice desfășurate în această stagiune la Palatul Culturii cu un concert special, intitulat „Puccini a quattro mani”. Maestrul David Crescenzi și maestrul corepetitor Adina Alupei vor interpreta, la pian, compoziții ale genialului compozitor italian. Concertul este organizat sub egida Centenarului Giacomo Puccini și va fi dedicat memoriei dirijorului 𝗖𝗼𝗿𝗻𝗲𝗹𝗶𝘂 𝗖𝗮𝗹𝗶𝘀𝘁𝗿𝘂, un maestru desăvârșit al partiturilor pucciniene.
Biletele sunt puse în vânzare de Opera Națională Română Iași
Concert cameral: Cvartetul AD LIBITUM
Tot marți, 18 iunie, dar de la ora 19.30, în Sala „Henri Coandă”, alături de partenerii noștri de la Filarmonica „Moldova” Iași, vă invităm la Concertul cameral susținut de Cvartetul AD LIBITUM: Remus Azoiţei, vioară; Șerban Mereuţă, vioară; Bogdan Bişoc, violă; Filip Papa, violoncel. Evenimentul face parte din programul Festivalului Internațional de Muzică de Cameră Iași, ediția 2024.
Detalii: Filarmonica „Moldova” Iași
„Jazzparale”: Turneul Național „Flautul Fermecat”
Seara de 18 iunie se va încheia cu un concert organizat în parteneriat cu Ateneul Național Iași: de la ora 20.00, în Holul de Onoare al Palatului Culturii, flautistul Ion Bogdan Ștefănescu, alături de partenerii săi de scenă, Sorin Petrescu (pian) și Doru Roman (percuție) vă invită la „Jazzparale” – eveniment derult în cadrul unei noi ediții a Turneului Național „Flautul Fermecat”.
Pentru acest eveniment, biletele au fost puse în vânzare de Ateneul Național Iași
„Concert la Palat”, seria de experiențe unice dedicate iubitorilor de muzică de calitate, într-un cadru elegant și în compania extraordinară a unor interpreți de excepție, a debutat în aprilie 2024, reunind nume importante ale scenei muzicale românești.
Vă așteptăm cu drag!

Concert la Palat: Flautistul Ion Bogdan Ștefănescu și prietenii săi
2024-06-18 20:00 - 21:30 | Palatul Culturii Iași – Complexul Muzeal Național „Moldova” Iași
Complexul Muzeal Național „Moldova” Iași, în parteneriat cu Ateneul Național din Iași, vă invită să participați la o serie de experiențe unice dedicate iubitorilor de muzică de calitate, într-un cadru elegant și în compania extraordinară a unor interpreți de excepție.
Continuăm seria concertelor desfășurate în Holul de Onoare al Palatului Culturii – marți, 18 iunie 2024, ora 20.00 cu Flautistul Ion Bogdan Ștefănescu și prietenii săi.
Invităm publicul la… Jazzparale!
Flautistul Ion Bogdan Ștefănescu, împreună cu partenerii săi de scenă, Sorin Petrescu (pian) și Doru Roman (percuție) invită publicul din România la o nouă ediție a Turneului Național ”Flautul Fermecat” și, totodată, lansează pe piața muzicală un nou spectacol denumit Jazzparale.
Turneul începe la Caracal (6 iunie), ajunge la București (9 iunie), Deva (10 iunie), Bistrița (11 iunie), Iași (18 iunie) și se încheie la Sibiu (6 iulie).
Plecând de la muzica lui Mozart și Beethoven, artiștii aduc în fața publicului prelucrări sau piese inspirate din muzica celor doi corifei ai Clasicismului, precum și hituri ale muzicii tradiționale americane sau românești, într-un original melanj de jazz simfonic, jazz clasic, jazz contemporan și jazz ”agricol”, în care ritmurile de geamparale și călușari au menirea de a încinge spiritele.
Leonard Bernstein, Leroy Anderson, Dave Brubeck, Christoph Keller sau Johnny Răducanu alcătuiesc un periplul muzical de neuitat, în care publicul va fredona, va dansa și, mai ales, va pleca mai bogat, cu jazzparalele întipărite în memoria afectivă.
Vraja flautului de aur Muramatsu la care cântă Ion Bogdan Ştefănescu s-a multiplicat în ultimul deceniu şi mai bine fie într-un mai mult sau mai puţin cuminte interpret de muzică de cameră, acompaniat de pian, fie într-un ansamblu compus exclusiv din flaute de toate mărimile, de la flautul bas până la piculină, acoperind ambitusul unei orchestre, care poartă numele FLAUT POWER, fie a invitat alături de el un chitarist virtuoz, sau un maestru al acordeonului. Povestea este spusă în fiecare an în felurite moduri atractive de cavalerul flautului, Ion Bogdan Ştefănescu, solist al Filarmonicii „George Enescu” şi profesor universitar la Universitatea Națională de Muzică București, întotdeauna în căutarea a altceva, altcumva, altundeva.
Mai multe informații găsiți pe www.flautuldeaur.ro
Bilete online, pe site-ul organizatorului: Ateneul Național Iași

Eveniment de diseminare în cadrul Proiectului Erasmus+ „Codes of Cultural Heritage”
2024-06-19 11:00 - 13:00
Complexul Muzeal Național „Moldova” din Iași este partener al proiectului Erasmus+ „Codes of Cultural Heritage”, cod 2022-1-RO01-KA220-SCH-000085067, coordonat de Școala Gimnazială Nr. 117, București și derulat în perioada decembrie 2021 – noiembrie 2023, având drept scop accesibilizarea patrimoniului cultural în rândul publicului școlar.
Proiectul are la bază un parteneriat de cooperare între instituții educaționale și organizații culturale, din șase țări: Școala Gimnazială Nr. 117, București și Complexul Muzeal Național „Moldova” Iași din România, Muzeul Regional de Istorie și Arheologie din Varna, Bulgaria, iSTEAMder din Istanbul, Turcia, Ecole Fondamentale de l’Héliport din Bruxelles, Belgia și Agrupamento de Escolas „Alberto Sampaia” din Braga, Portugalia, și Centro Sperimentale di Fotografia Adams, din Roma, Italia.
În acest context, vă invităm în data de 19 iunie 2024, cu începere de la ora 11.00, la Palatul Culturii din Iași, în sala „I.D. Berindei”, pentru a participa la evenimentul de diseminare adresat cu precădere profesorilor de istorie, dar și tuturor cadrelor didactice care pot contribui semnificativ la înțelegerea corectă a conceptului de patrimoniu de către elevi.
Detalii despre proiect și rezultatele vizate se găsesc la adresa www.codesofculturalheritage.eu

Vernisajul expoziției „O lume în miniatură. Despre lucrurile mici ale civilizației Cucuteni”
2024-06-19 13:30 - 14:30
Muzeul de Istorie a Moldovei din cadrul Complexului Muzeal Național „Moldova” Iași, în parteneriat cu Academia Română, Filiala Iași – Institutul de Arheologie, Muzeul Județean Botoșani, Universitatea „Ștefan cel Mare” din Suceava – Facultatea de Istorie și Geografie, Universitatea „Alexandru Ioan Cuza” din Iași – Facultatea de Istorie și Centrul Arheoinvest, organizează la Palatul Culturii, în perioada 19 iunie 2024 – 13 octombrie 2024, expoziția „O lume în miniatură. Despre lucrurile mici ale civilizației Cucuteni”, marcând în acest fel împlinirea a 140 de ani de la descoperirea celebrei civilizații de către folcloristul ieșean Theodor Burada.
Pe parcursul evoluției lor, comunitățile aparținând civilizației Precucuteni – Cucuteni și-au creat o adevărată lume la scară redusă, extrem de coerentă, variată și complexă, având aproape întotdeauna un prototip real în viața cotidiană. Alături de oameni și animale, în „Universul miniatural” sunt reprezentate, mai mult sau mai puțin fidel, diverse bunuri mobile, dar și construcții. Similare originalului sau nu, miniaturile au fost modelate în special din ceramică.
Varietatea pieselor (vase, unelte, arme, instrumentar casnic, reprezentări la scară redusă ale unor structuri construite, mobile și imobile) conturează ipoteza potrivit căreia aceste artefacte nu au fost realizate ca reflex al unui singur fenomen.
Prezența pieselor miniaturale constituie o constantă în descoperirile arheologice din toate siturile Cucuteni. Expoziția reunește obiecte descoperite în stațiuni emblematice ale civilizației Cucuteni, precum cele de la Isaiia – Balta Popii, Cucuteni – Cetățuie, Scânteia – Dealul Bodești, Ruginoasa – Dealul Drăghici, Hoisești – La Pod (jud. Iași), Trușești – Țuguieta, Drăgușeni – Ostrov, Vorniceni – Pod Ibăneasa (jud. Botoșani), Fetești – La Schit (jud. Suceava).
Miniaturile se constituie într-un Univers coerent care reprezenta o parte specifică în viața cotidiană a comunităților Cucuteni. Analiza și observarea lor deschid perspective variate și inedite care ne permit nouă, celor de astăzi, o mai mare apropiere de oamenii care au trăit acum câteva milenii și care le-au creat. Aceste piese nu compun o „Lume alternativă”, ci o „Lume complementară”, un Univers care se îmbină și completează, se suprapune și intersectează cu lumea reală, cu ființele, construcțiile și obiectele de dimensiuni normale.
Parte a acestui Univers miniatural poate fi descoperită în expoziția al cărei vernisaj va avea loc miercuri, 19 iunie 2024, ora 13.30, la Palatul Culturii.
Expoziția poate fi vizitată cu biletul aferent Muzeului de Istorie a Moldovei (la prețul întreg de 20 lei, cu reducere 50% pentru pensionari, 75% pentru elevi și studenți, gratuit pentru elevii sub 18 ani, în vacanțele școlare) sau cu una din variantele de bilet compus (pentru cele patru muzee din Palatul Culturii, 60 lei preț întreg, sau pentru patru muzee din Palatul Culturii și trei din orașul Iași, 76 lei preț întreg) sau cu bilet pentru expoziție temporară la prețul întreg de 8 lei, cu același sistem de reduceri și gratuități.

Concert la Palat: Violonista Ioana Tudor și pianista Teodora Chircă
2024-06-25 20:00 - 21:30
Complexul Muzeal Național „Moldova” Iași, în parteneriat cu Ateneul Național din Iași continuă seria concertelor desfășurate în Holul de Onoare al Palatului Culturii – marți, 25 iunie 2024, ora 20.00, cu violonista Ioana Tudor și pianista Teodora Chircă.
Ioana Maria Tudor studiază vioara de la vârsta de 7 ani, iar până în prezent a câștigat premii la concursuri naționale, internaționale. Activează în Orchestra Națională Radio în calitate de șef de partidă vioara I.
Activitatea sa profesională cuprinde participarea la festivaluri internaționale de orchestră, masterclass-uri, concerte și concursuri camerale și, nu în ultimul rând, concerte în calitate de solist și concert-maestru.
A concertat pe mari scene ale lumii, câteva dintre acestea fiind Elbphilarmonie Hamburg, Jazz at Lincoln Center New York, Konzerthaus Berlin, Paris Philharmonie etc.
A avut parte de îndrumarea profesorilor Magdalena Ursu, Ioana Croitoru și Silvia Marcovici, alături de care și-a conturat cariera, cultivând o personalitate violonistică versatilă, ce poate cu ușurință să își asume atât rolul solistic, de partener cameral cât și cel de membru al orchestrei.
Teodora Chircă a început studiul pianului la vârsta de 7 ani, în orașul natal – Galați. După numai un an își continuă studiile la Colegiul Național de Arte „Ion Vidu” din Timișoara, sub îndrumarea profesoarei Elena Samoilă. Studiile de licență le-a realizat la clasa conf. univ. dr. Manuela Iana Mihăilescu (Timișoara) și la clasa prof. univ. dr. Vlad Dimulescu, în cadrul Universității Naționale de Muzică București. La master își urmează pasiunea și alege specializarea acompaniament, unde studiază sub îndrumarea prof. univ. dr. Steluța Radu (pian și acompaniament).
De-a lungul anilor a participat și a fost laureată la numeroase concursuri naționale și internaționale, precum: Concursul Național „Tinere Talente” Timișoara – Premiul I; Concursul Internațional „Sofia Cosma” Arad – Mențiune; Concursul de Interpretare „J.S. Bach” Cluj-Napoca – Premiul de Excelență; Concursul Euroregional „Alma Cornea Ionescu” Timișoara (2005-2013) etc. A susținut concerte și recitaluri în calitate de solistă, dar și în diverse formații camerale în România (Timișoara, Galați, Arad, Suceava, Cluj-Napoca, București) și în Germania (Karlsruhe, München). A participat la masterclass-uri susținute de: James Dick, Guillermo Gonzales Hernandez, Logan Skelton, Ellen Hwangbo, Larisa Gergieva, Elena Fedorenko.
A participat la concursuri naționale în calitate de acompaniator, alături de violonceliștii: Beniamin Chircă („Alexandru Moroșanu” – premiul III), Jan Sekaci „Lira de aur” – premiul I), Cornelius Zirbo („Lira de aur” – Marele premiu; „New Hope Grand Prix” – Marele premiu). Din 2018 colaborează și susține recitaluri cu soprana Anca Cecilia Dumea. De asemenea, din anul 2022 este colaborator al orchestrei New Hope.
În prezent activează în calitate de profesor acompaniator la Școala Gimnazială de Arte nr. 2 București, este pianist acompaniator al Corului Filarmonicii „Paul Constantinescu” Ploiești și își aprofundează studiile muzicale în cadrul Școlii doctorale „Constantin Brăiloiu” – Universitatea Națională de Muzică București, sub îndrumarea prof. univ. dr. Ionuț-Bogdan Ștefănescu.
Programul concertului cuprinde:
C. Franck – Sonata pentru vioară și pian
E. Grieg – Sonata nr. 1 în Fa major pentru vioară și pian
T. Vitali – Ciaccona în sol minor pentru vioară și pian.
Detalii și bilete, pe site-ul organizatorului principal: Ateneul Național Iași

„Vara pe portativ” - Recital de pian la Palatul „Alexandru Ioan Cuza” de la Ruginoasa
2024-06-29 11:00 - 12:30
Complexul Muzeal Național „Moldova” Iași, în parteneriat cu Asociația Culturală Artwork Atelier Iași, organizează sâmbătă, 29 iunie 2024, începând cu ora 11.00, la Palatul „Alexandru Ioan Cuza” de la Ruginoasa, recitalul de pian „Vara pe portativ”.
Susținut de elevii participanți la cursurile Artwork Atelier, coordonați de prof. Diana Roman, programul cuprinde lucrări pentru pian solo și duete la patru mâini, creații ale compozitorilor: Fr. Chopin, Vladimir Rebikov, C. Norton, N. Smirnova, Vazha Azarashvili, W. Gillock, Ramella Baloyan, Ernesto Lecuona.
Evenimentul va avea loc în Salonul Palatului de la Ruginoasa, care păstrează atmosfera de epocă, plină de eleganță și rafinament, a clădirii construite în primul deceniu al secolului al XIX-lea, care adăpostește astăzi Muzeul Memorial „Alexandru Ioan Cuza”.
La acest eveniment, intrarea este liberă, în limita locurilor disponibile.
Vă așteptăm cu drag!

Ziua Artelor la Muzeul „Poni-Cernătescu”: Inspirația celor 9 Muze grecești
2024-06-29 14:00 - 17:00
Muzeul Științei și Tehnicii „Ștefan Procopiu” din cadrul Complexului Muzeal Național „Moldova” Iași, în parteneriat cu Asociația „Noua Acropolă” – Filiala Iași, organizează sâmbătă, 29 iunie 2024, începând cu ora 14.00, la Muzeul „Poni-Cernătescu”, evenimentul „Inspirația celor 9 Muze grecești”.
Derulat sub genericul Ziua Artelor, evenimentul îmbină elemente filosofice, științifice și artistice, invitând publicul să participe la o prelegere filosofică despre simbolismul celor 9 Muze, susținută de Marius Andro, urmată de o serie de ateliere interactive, în cadrul cărora participanții vor avea posibilitatea de a picta propria planșă, reprezentând muza preferată. Activitățile vor fi urmate de prezentarea filmului documentar produs de Noua Acropolă, „Frumusețea Universului”, și de un moment de balet susținut de copiii din cadrul Clubului „Dance Studio”.
Intrarea la acest eveniment este liberă, în limita locurilor disponibile.
Vă așteptăm cu drag!

Corul „Aletheia” la Palatul Culturii: „Iubirea ca o taină”
2024-07-05 19:00 - 20:00 | Palatul Culturii Iași – Complexul Muzeal Național „Moldova” Iași
Complexul Muzeal Național „Moldova” Iași, în parteneriat cu Universitatea Națională de Arte „George Enescu” (UNAGE) Iași – Facultatea de Interpretare, Compoziție și Studii Muzicale Teoretice, și Primăria Municipiului Iași, invită publicul la Concertul „Iubirea ca o taină”, susținut de Corul „Aletheia”, vineri, 5 iulie 2024, de la ora 19.00, în Holul de Onoare al Palatului Culturii.
Concertul oferă publicului o experiență sincretică, programul cuprinzând lucrări despre dragoste, în toate formele ei, interpretate în stil de jazz, gospel și muzică ușoară.
În primă audiție absolută vor fi interpretate lucrările „După sufletul ce-l poartă” și „Symmetry” ale tinerelor compozitoare Iustina Nedelcu-Chiuariu și Mihaela Spulber, reprezentante ale spațiului componistic ieșean.
Membrilor Corului „Aletheia” li se alătură soliștii Antonia Cucerenco și Sandu Bantaș, contrabasistul John Mantucci și percuționistul Iulian Fodor, acompaniamentul de pian fiind susținut de Aurelia Simion. Invitată specială este Anca Medeleanu, de această dată în ipostaza de actriță, care va dezvălui aspecte subtile ale iubirii transpuse în versuri sau citate celebre, întărind mesajul expresiv al interpretării muzicale. De asemenea, balerinii Maria Cotorobai și Ștefan Popa vor reflecta în dansul lor povestea Cenușăresei și vor impresiona prin mișcările de vals.
Cu numeroase distincții în palmares, Corul „Aletheia” a obținut chiar în anul înființării, 2017, avându-l ca solist și compozitor pe Sandu Bantaș, premiul I la secțiunea Gospel și premiul II la secțiunea Jazz, în cadrul reputatului concurs „Cecilia Seghizzi” din Italia.
Dirijorul Corului „Aletheia”, Dorina Comănescu, este conferențiar universitar doctor în cadrul Departamentului pentru Pregătirea Personalului Didactic de la Universitatea Națională de Arte „George Enescu” Iași, și îmbină cu bucurie psihologia și muzica în cercetarea științifică, dar mai ales în practica interpretativă de pe scenă.
Concertul face parte din stagiunea Universității Naționale de Arte „George Enescu” din Iași, constituind unul dintre rezultatele proiectului cultural „Mărturii din componistica corală contemporană”, finanțat de Primăria Iași și desfășurat în Parteneriat cu UNAGE.
Intrarea publicului este liberă, în limita locurilor disponibile. Rezervările se pot face la telefon 0743 270 476.
Vă așteptăm cu drag!

Concert la Palat - Duo Suspiratio: Magda-Eliza Maftei și Carles Dorador i Jové
2024-07-09 20:00 - 21:00
Complexul Muzeal Național „Moldova” Iași, în parteneriat cu Ateneul Național din Iași, vă invită să participați la o serie de experiențe unice dedicate iubitorilor de muzică de calitate, într-un cadru elegant și în compania extraordinară a unor interpreți de excepție.
Continuăm seria concertelor desfășurate în Holul de Onoare al Palatului Culturii – marți, 9 iulie 2024, ora 20.00 cu Duo Suspiratio | Magda-Eliza Maftei și Carles Dorador i Jové.
De la crearea sa, în 2019, de către mezzosoprana Magda-Eliza Maftei și lăutistul Carles Dorador i Jové, ansamblul Suspiratio are ca misiune aducerea în prim plan a repertoriilor mai puțin cunoscute din secolul al XVII-lea și transmiterea lor publicului contemporan.
Formați la Sorbona, la Conservatorul Național Superior din Paris și la Conservatorul Regional din Paris, cei doi muzicieni oferă o viziune inedită a interpretării informate istoric, ce se adresează unui public divers, prin concerte, workshop-uri, conferințe și ateliere de mediere culturală.
Prin numele ansamblului, Suspiratio, ce definește figura retorică a pauzelor, muzicienii își propun o exprimare a emoțiilor dusă la paroxism, cu scopul unei comuniuni între sensibilitatea artiștilor și cea a publicului.
Magda-Eliza Maftei este cântăreață, profesor de canto și cercetătoare, specializată în muzica barocă. A absolvit studiile de Licență și Master în Interpretare, secția canto clasic, la Academia de Muzică „Gheorghe Dima” din Cluj-Napoca. În urma unui stagiu Erasmus, a fost admisă la clasa de operă barocă a dirijorului Stéphane Fuget din cadrul Conservatoire à Rayonnement Régional din Paris, unde a studiat cântul baroc, arta teatrală barocă, gestualitatea și pronunția restituită. Obține Masterul de Interpretare a Muzicii Vechi, un master dublu – cercetare și interpretare, la Sorbonne Université din Paris. De asemenea, a obținut Bursa „George Enescu” a Institutului Cultural Român, cu un proiect cu tema personajelor feminine negative în opera barocă franceză. În anul 2023 obține titlul de Doctor în Muzică, la Academia de Muzică „Gheorghe Dima” din Cluj-Napoca. Din repertoriul său interpretativ amintim rolurile: Rosina (Il Barbiere di Siviglia), Dorabella (Così fan tutte), Angelina (La Cenerentola), Carmen, Calliope (La morte d’Orfeo de S.Landi), Dafne (Euridice de J.Peri) ș.a. A fost invitată să cânte în diferite festivaluri din Franța, Republica Cehă și România. În prezent, stabilită în Franța, îmbină activitatea concertistică și cea de cercetare, cu activitatea didactică.
Carles Dorador i Jové este lăutist, percuționist și muzicolog, specializat în muzica veche occidentală și orientală. Și-a început studiile muzicale la conservatorul municipal din Barcelona, unde a studiat chitara clasică și percuția tradițională și istorică. A absolvit studiile de Licență în interpretare, secția lăută, teorbă și bas continuu la Conservatorul Național Superior din Paris, precum și cele de Master la Haute École de Musique din Geneva. În paralel, urmează cursuri de oud (lăută arabă) la Conservatorul de Muzică Orientală din Paris și este licențiat în Muzicologie la Universitatea Sorbona. În calitate de interpret, a cântat alături de ansambluri precum Cappella Mediterranea, Orchestra din Picardie, Le Concert d’Astrée, Les Musiciens du Paradis, O tempora, Labyrinth, etc. În prezent, participă la numeroase proiecte de cercetare etnomuzicologică, centrate pe sincretismele dintre diferite culturi muzicale. De asemenea, este activ ca interpret, în diferite ansambluri din Europa.
Programul concertului cuprinde:
Quel sguardo sdegnosetto, Claudio Monteverdi (1567-1643)
Usurpator tiranno, Giovanni Felice Sances (1600-1679)
Bergamasca, Giovanni Girolamo Kapsberger (1580-1651)
Lagrime mie (Lamento), Barbara Strozzi (1619-1677)
L’amante consolato, Barbara Strozzi (1619-1677)
Toccata prima, Libro IV, Giovanni Girolamo Kapsberger (1580-1651)
Dopo lungo penare, Luigi Rossi (1597-1653)
Prélude et Allemande, Robert de Visée (1650-1725)
Ma bergère est tendre et fidèle, Michel Lambert (1610-1696)
Ombre de mon amant, Michel Lambert (1610-1696)
Chaconne en Sol majeur, Robert de Visée (1650-1725)
Sans frayeur dans ce bois, Marc-Antoine Charpentier (1643-1704)
Celle qui fait tout mon tourment, Marc-Antoine Charpentier (1643-1704)
Qui veut chasser une migraine, Gabriel Bataille (1574-1630).
„Din Italia în Franța – o călătorie muzicală barocă” gravitează în jurul temei călătoriei – atât ca explorare a două țări și a două culturi, fiecare cu particularitățile sale stilistice, cât și drept călătorie prin diferitele forme de expresie muzicală vocală din secolul al XVII-lea. Arietele, canțonetele și cantatele italiene se îmbină cu ariile de curte, ariile „serioase” și chansons à boire tipic franceze. Acestea oferă o largă paletă de emoții, de la bucuria primei iubiri la dezamăgire, disperare și lamentație, programul fiind conceput și ca o profundă rătăcire în labirintul sufletului uman. Singurele mijloace de expresie sunt vocea și teorba.
Detalii și bilete, pe site-ul organizatorului principal, Ateneul Național din Iași, aici:
Concert la Palat | Duo Suspiratio | Magda-Eliza Maftei și Carles Dorador i Jové

Recital în cadrul Festivalului Internațional de Muzică Iași
2024-07-14 17:00 - 18:00
Complexul Muzeal Naţional „Moldova” Iaşi, în parteneriat cu Universitatea Națională de Arte „George Enescu” Iași, Colegiul Național de Artă „Octav Băncilă” Iași și Asociaţia „Vida Art – Club de Arte” Iași, vă invită la Recitalul de Pian. Profesori și cursanți din cadrul Festivalului Internațional de Muzică Iași.
Evenimentul va avea loc duminică, 14 iulie 2024, ora 17.00, la Palatul Culturii din Iași, în Sala „Henri Coandă”.
Programul recitalului va cuprinde lucrări susținute la pian de cursanții: Yue Zhang, Yang Gao, Weiye Weng, Tolga Bilget, Emma Rose Koeswandy, Ecem Taçalan, Dila Latifenur Ergenekon, Esin Nisa Akgünay, Juan Luis Jimenez Vînău și de prof. univ. Pablo Galdo (Spania), pian, prof. univ. Eser Bilgeman (Turcia), pian și prof. univ. Suzanne Barner (Germania), flaut. Organizatorii acestui eveniment muzical sunt prof. univ. Pablo Galdo și prof. Carmen Vînău.
Intrarea este liberă, în limita locurilor disponibile.

Turneul Național „Tineri Interpreți pe urmele lui Enescu”
2024-07-25
Complexul Muzeal Național „Moldova” Iași, în parteneriat cu Universitatea Națională de Arte „George Enescu” Iasi invită publicul la evenimentul de deschidere a Turneului Național „Tineri interpreți pe urmele lui Enescu”, organizat sub egida Fundației Culturale „Remember Enescu”.
Turneul național reunește șase tineri muzicieni talentați: harpistul Andrei Olaru, violonista Ștefania Turcu, flautista Mariia Velia, pianiștii Matei Lăbunț, Miruna Măciucă și compozitoarea Oana Vardianu.
Cuprinzând zece recitaluri de excepție, zece prelegeri captivante despre Enescu și seminarii dedicate harpei, turneul începe joi, 25 iulie 2024, ora 18.30, în Sala „Henri Coandă” de la Palatul Culturii.

Intrarea este liberă, în limita locurilor disponibile.Vă așteptăm cu drag!

Calendarul Turneului
25-27 iulie 2024: Iași – Miclăușeni
● Joi, 25 iulie – Recital realizat în colaborare cu Universitatea Națională de Arte „George Enescu” Iași, Palatul Culturii Iași, Sala „Henri Coandă”, ora 18.30● Vineri, 26 iulie – Recital D.G.A.S.P.C. Iași, Bucium, ora 11.00● Vineri, 26 iulie – Recital Centrul Socio-Cultural „Sf. Ilie” Miclăușeni, Castelul Sturdza, ora 18.30● Sâmbătă, 27 iulie – Fundația Hecuba, Iași, ora 11.00
8 august 2024: București, Muzeul Municipiului București, Palatul Suțu, etajul I, ora 18.30
16 – 19 august 2024: București – Focșani – Tecuci – Bârlad – Piatra Neamț
● Vineri, 16 august – Recital Centrul rezidențial „Casa cu flori”, Focșani, ora 11.00● Vineri, 16 august – Recital Ateneul Popular „Maior Gh. Pastia”, Focșani, ora 19.00● Sâmbătă, 17 august – Recital Ateneu Fundația Pelin, Tecuci, ora 19.00● Duminică, 18 august – Recital Muzeul de Istorie „Vasile Pârvan”, Pavilionul Marcel Guguianu, Bârlad, ora 11.00● Luni, 19 august – Recital D.G.A.S.P.C. Neamț, ora 11.00● Luni, 19 august – Recital Teatrul Tineretului, Piatra-Neamț, ora 19.00
Misiunea ProiectuluiProiectul „Tineri interpreți pe urmele lui Enescu” își propune „Dezvoltare sociala prin cultură”, promovând tinerii muzicieni și creația enesciană printr-un turneu național de amploare. Totodată, acest demers de suflet adresează nevoile de incluziune socială, aducând muzica și arta aproape de cei care au cea mai mare nevoie de ele.
Un proiect co-finanțat de Administrația Fondului Cultural Național.

Concert la Palat: Marina Porumb, Gabriel Bîrjovanu, Ina Cristea
2024-07-30 20:00 - 21:00 | Palatul Culturii Iași – Complexul Muzeal Național „Moldova” Iași
Complexul Muzeal Național „Moldova” Iași, în parteneriat cu Ateneul Național din Iași, vă invită să participați la o serie de experiențe unice, dedicate iubitorilor de muzică de calitate, într-un cadru elegant și în compania extraordinară a unor interpreți de excepție.
Continuăm seria concertelor desfășurate la Palatul Culturii, de această dată în Sala „Henri Coandă”, marți, 30 iulie 2024, de la ora 20.00, cu un recital vocal-instrumental, susținut de soprana Marina Porumb, tenorul Gabriel Bîrjovanu și pianista Ina Cristea.
Soprana Marina Porumb este absolventă a Universității Naționale de Arte „George Enescu” din Iași, Facultatea de Interpretare, Compoziție și Studii Muzicale Teoretice, secția Canto Clasic, la clasa prof. univ. dr. Ada Burlui. Pe parcursul activității sale artistice a urmat cursuri de măiestrie vocală cu prof. dr. Theodore Coresi și prof.univ. dr. Eleonora Enăchescu. Soprana a colaborat cu Opera Națională Română din Iași și a susținut numeroase recitaluri în cadrul a numeroase evenimente organizate de instituții de cultură, muzee, biblioteci din Iași.
Cu o carieră de peste 20 de ani pe scena teatrului liric, tenorul Gabriel Bîrjovanu a fost artist liric al Operei Naționale din Iași și al Operei Naționale Norvegiene din Oslo. Pe parcursul activității sale de artist liric, tenorul a evoluat în peste 1700 de spectacole de operă și concerte simfonice sub bagheta unor mari dirijori precum, Antoni Pappano, Zubin Mehta, Riccardo Muti. În decembrie 2023, și-a făcut debutul pe scena ONRI în rolul Gabriel von Eisenstein din opereta „Liliacul” de Johann Strauss fiul.
Pianista Ina Cristea este în prezent este lect. univ. dr. la Universitatea Națională de Arte „George Enescu” din Iași, profesor de pian și interpret vocal. Pasionată de jazz, a făcut parte din Clubul de Jazz al Casei de Cultură a Studenților și, sub tutela profesorului Romeo Cozma, a participat la festivaluri studențești, concertând în Iași, Sibiu și Cluj. Are în palmares premii la Festivalul-Concurs „Crizantema de Aur”, atât la secțiunea Interpretare muzicală, cât și la cea de Creație, unde a prezentat piese compuse de regretatul compozitor Titel Popovici. În anul 2013 a colaborat cu Tierra Sin Pan, susținând concerte în Iași și bucurându-se de descoperirea unei noi pasiuni – muzica lui Piazzola.
În program:
Aria Vissi d’arte, vissi d’ amore (Tosca) din opera Tosca de G. PucciniAria Quando me’n vo (Musetta) din opera La Bohème de G. PucciniAria O mio babbino caro (Lauretta) din opera Gianni Schicchi de G. PucciniArie Vilja (Hanna Glavary) din opereta Văduva veselă de Fr. LeharAria Meine Lippen sie Kussen so heiss (Giuditta) din opereta Giuditta de Fr. LeharDuet O soave fanciulla (Mimi – Rodolfo) din opera La Bohème de G. Puccini.
Detalii și bilete, pe site-ul organizatorului principal, Ateneul Național din Iași, aici:
Concert la Palat | Recital vocal-instrumental | Marina Porumb | Gabriel Bîrjovanu | Ina Cristea

Vernisaj „Monoxila Moldovei” - barca medievală descoperită în albia râului Moldova
2024-08-04 16:00 - 17:00 | Palatul Culturii Iași – Complexul Muzeal Național „Moldova” Iași
Complexul Muzeal Național „Moldova” Iași anunță introducerea în circuitul de vizitare de la Palatul Culturii a unui excepțional obiect de patrimoniu: „Monoxila Moldovei”, barca medievală descoperită în albia râului Moldova, în august 2018.
Evenimentul inaugural va avea loc duminică, 4 august 2024, începând cu ora 16.00, în spațiul Muzeului de Istorie a Moldovei de la Palatul Culturii, în prezența d-nei Raluca Turcan, Ministru al Culturii.
Rezultat al unei descoperiri întâmplătoare a localnicilor din Soci, comuna Miroslovești, județul Iași, barca realizată prin scobire dintr-un singur trunchi de copac a fost salvată grație unei colaborări de excepție între Muzeul Etnografic al Moldovei din cadrul Complexului Muzeal Național „Moldova” Iași și Direcția Județeană pentru Cultură Iași. Recuperarea patrimoniului care supraviețuiește de-a lungul secolelor în sol sau în apă, în afara campaniilor organizate de specialiști în acest scop, este o chestiune de responsabilitate socială, de implicare a comunității și de mândrie civică. Extragerea din mediul în care s-au păstrat până la descoperire presupune un proces de conservare-restaurare ce include operațiuni de o mare complexitate, menite să împiedice degradarea accelerată, iminentă în contextul schimbării condițiilor de microclimat.
În acest context, monoxila a stat aproximativ șase ani sub supravegherea atentă a restauratorilor de la Centrul de Cercetare și Restaurare – Conservare a Patrimoniului Cultural din cadrul Complexului Muzeal Național „Moldova” Iași, făcând obiectul intervențiilor specifice pentru stabilizarea obligatorie a materialului organic. „Expunerea acestei piese de excepție permite publicului un contact direct cu ceea ce însemna dinamica vieții în veacurile trecute. Acum câteva sute de ani, mijloacele de existență erau cu totul altele, oamenii care asigurau transportul, fie ei negustori sau simpli cărăuși, își petreceau aproape toată viața pe drumuri, iar astfel de ambarcațiuni erau esențiale pentru a asigura fluxul economic al unei regiuni”, subliniază Andrei Apreotesei, manager al Complexului Muzeal Național „Moldova” Iași.
Confecționată din lemn de plop tremurător, cu o vechime de aproximativ 500 de ani, monoxila ce poate fi admirată la Palatul Culturii este cea mai mare ambarcațiune de acest tip găsită până în prezent pe teritoriul Moldovei istorice (din stânga și din dreapta Prutului).
Având dimensiuni impresionante, atât ca lungime, de aproape 9 m, cât și ca lățime și ca înălțime a bordajului, barca expusă pe holul Muzeului de Istorie a Moldovei se clasează între primele cinci descoperite în întreg spațiul cultural românesc.
Cercetări întreprinse de specialiștii Muzeului Etnografic al Moldovei sugerează că monoxila a fost parte a unui pod plutitor folosit în perioada secolelor XVI – XVII, pentru traversarea râului Moldova, principală axă de comerț la acea vreme.
Vă așteptăm cu drag să fiți alături de noi la acest eveniment prin care redăm publicului acest excepțional obiect de patrimoniu!

Recital cameral la Palatul Culturii
2024-08-15 19:00 - 20:30
Complexul Muzeal Național „Moldova” Iași, în parteneriat cu Ateneul Național din Iași, invită publicul la un nou Recital cameral, susținut de tineri muzicieni ieșeni: Teodor Casiean – vioară, Alexandru Ciotloș – pian, Andrei Lupu – fagot, Andreea Moroșanu – pian, Andrei Pretorian – vioară, Emilian Dănilă – violă, Șerban Casiean – violoncel.
Evenimentul va avea loc joi, 15 august 2024, începând cu ora 19.00, în Sala „Henri Coandă” de la Palatul Culturii.
Programul recitalului cuprinde lucrări de Maurice Ravel – Sonata pentru vioară și pian, nr. 2 în Sol Major, M. 77; Franz Berwald – Konzertstück pentru fagot și pian, în Fa Major, op. 2; Edvard Grieg – Cvartet de coarde în sol minor, op. 27; Dmitri Șostakovici – Cvartet de coarde în do minor, nr. 8, op. 110.
La acest eveniment, intrarea este liberă, în limita locurilor disponibile.
Vă așteptăm cu drag!

Omagiere prof. univ. dr. Cătălina Arsenescu Georgescu, la Muzeul Memorial „Mihail Kogălniceanu” Iaşi
2024-08-22 15:00 - 17:00
Complexul Muzeal Naţional „Moldova” Iaşi vă invită joi, 22 august 2024, ora 15.00, la Muzeul Memorial „Mihail Kogălniceanu”, la evenimentul de omagiere a doamnei prof. univ. dr. Cătălina Arsenescu Georgescu, membru titular al Academiei Române de Științe Medicale, Doctor Honoris Causa al Universității „Apollonia” Iași, coordonator de doctorat la Universitatea de Medicină și Farmacie „Grigore T. Popa” Iași și Cetățean de Onoare al Municipiului Iași.
Activitatea de realizator al emisiunii „De la inimă la inimă”, de la postul național TeleMoldova Plus, a distinsei invitate este parțial cuprinsă în cele două volume de interviuri care vor fi prezentate cu această ocazie. Vor participa Andrei Apreotesei, managerul Complexului Muzeal Național „Moldova” Iași, jurnalistul Petru Frăsilă, directorul general al postului de televiziune TeleMoldova Plus, prof. univ. dr. Daciana Brănișteanu, scriitorul Emilian Marcu, prof. univ. dr. Mircea Onofriescu, prof. univ. dr. Ciprian Rezuș și prof. univ. dr. Eugen Târcoveanu.
Recitalul la violoncel susținut de conf. univ. dr. Sebastian Vîrtosu va completa acest eveniment moderat de președintele-fondator al Asociației „Universul Prieteniei” Iași, Rodica Rodean, și muzeograf Mihaela Tudose.
Organizatori: Asociaţia „Universul Prieteniei” Iaşi, în parteneriat cu Complexul Muzeal Naţional „Moldova” Iaşi – Muzeul Memorial „Mihail Kogălniceanu” și TeleMoldova Plus.
„Colaborarea mea cu televiziunea TeleMoldova Plus a făcut istorie. Sper să continue în aceeași armonie după principiul «proba timpului înseamnă necesitate și calitate». […] A descoperi interlocutori din toate specialitățile medicale, domeniile culturale, educaționale, filosofice, psiho-sociologice, etnografice, artă vizuală sau lirică, a devenit o preocupare constantă, manifestată în toate activitățile cotidiene. […] Satisfacția majoră este de a pune în valoare prin dialog deschis o persoană, indiferent de generație, care excelează într-un domeniu cunoscut sau nou pentru public, care trebuie dezvăluit. […] Pentru mine personal, ce poate fi mai frumos și mai onorant decât ca, după peste patru decenii de activitate medicală, didactică, socială și multe alte realizări în diverse domenii, să pot fi recunoscută ca fiind «doamna de la televiziune»”. (Cătălina Arsenescu Georgescu)

REVIVE Historic Towns and Sites - Apel deschis pentru tinerele talente (II)
2024-09-01 - 2024-09-27
Proiectul „REVIVE Historic Towns and Sites – sustainable and inclusive living spaces for future generations inspired by the New European Bauhaus”, cofinanțat de Uniunea Europeană prin Programul Europa Creativă, linia de finanțare CREA-CULT-2023-COOP-2, se derulează în perioada 1 noiembrie 2023 – 31 octombrie 2025 și este coordonat de Združenje Zgodovinskih Mest Slovenije – Asociația Orașelor Istorice din Slovenia, cu sediul în Škofja Loka, parteneri fiind Complexul Muzeal Național „Moldova” Iași, Fundacion Universitaria San Antonio, din Murcia, Spania, Turun Ammattikorkeakoulou Oy (Turun) – Universitatea Tehnică de Științe Aplicate din Turun, Finlanda, „Culture Hub Croatia” Platforma za edukaciju – Platforma educațională „Culture Hub Croatia” din Split, Croația, și ITACA – Agenția de Dezvoltare Locală din Cellino Atanasio, Italia.
Proiectul abordează orașe și situri istorice reprezentative din țările participante, valorizând capacitatea acestora de a reflecta trecutul și de a modela prezentul și viitorul într-o manieră durabilă care să asigure dăinuirea în timp a patrimoniului cultural european. Obiectivul principal este de a contribui într-o manieră inovatoare și trans-sectorială la salvgardarea, dezvoltarea și promovarea patrimoniului și diversității culturale europene formând tinerele talente selectate, consolidându-le competențele și încurajându-le să se integreze în noi rețele tematice, pentru a le facilita tranziția de la mediul educațional la cel profesional.
În acest context, lansăm apelul dedicat tinerilor cu preocupări în domeniul patrimoniului construit, cu vârsta cuprinsă între 18-30 de ani, pentru a deveni membri într-o echipă internațională multidisciplinară și a participa cel puțin la unul din cele două experimente co-creative, care vor fi organizate în anul 2025.
Detalii despre apel și procedura de depunere a candidaturii sunt prezentate în fișierul alăturat:
Open call_2 Revive

Program special al Muzeului de Sit Arheologic, la „Cucuteni Jazz Fest” (III)
2024-09-06 12:00 - 2024-09-08 20:00 | Muzeul de Sit Arheologic de la Cucuteni, Cucuteni, România
Complexul Muzeal Național „Moldova” Iași – Muzeul de Istorie a Moldovei este partener în derularea celei de-a III-a ediții „Cucuteni Jazz Fest”, eveniment organizat de Asociaţia CartelArte LM, în perioada 6 – 8 septembrie 2024, pe platoul de la Muzeul de Sit Arheologic din Cucuteni (județul Iași).
Pe parcursul celor trei zile, festivalul reunește în localitatea Cucuteni, la aproximativ 50 de kilometri de Iași, artiști din țară și străinătate, propunând publicului concerte, ateliere și numeroase alte activități. „Este un loc unde ne conectăm cu natura pe ritmuri și melodii de jazz, deopotrivă moderne și istorice, totul într-un spațiu pitoresc, încărcat de multă energie”, afirmă Liviu Mărculescu, inițiatorul și coordonatorul evenimentului.
În acest context, Muzeul de Sit Arheologic are program special în zilele de 6, 7 și 8 septembrie 2024, fiind deschis pentru public în intervalul orar 12.00 – 20.00 (ora 19.30, ultima intrare; preț bilet muzeu: 12 lei, preț întreg; 6 lei, cu reducere pentru pensionari; 3 lei pentru studenți; în vacanțele școlare, intrarea este gratuită pentru elevii cu vârsta până la 18 ani).
Accesul în perimetrul festivalului se face începând cu ora 16.00, concertele urmând să se desfășoare în fiecare seară, de la ora 19.00, astfel:• vineri, 6 septembrie: Jazzify; Șubi Tuba; Balkanamera Jazzq & Friends (România);• sâmbătă, 7 septembrie (Latino Jazz): Mara & Caue (Brazilia – România); Breeze (România); Selvatico (Chile)• duminică, 8 septembrie: Pamela.AVI (România); Lucas Herrera Fernandez Quartet (Argentina – Spania); Irina Sârbu Quartet (România).
Detaliile despre programul și prețul abonamentelor/ biletelor pentru festival pot fi consultate pe paginile de social media Cucuteni Jazz Fest și pe www.cucutenijazzfest.eu.

Recital de pian susținut de IVAN SHEMCHUK, la Palatul Culturii
2024-09-09 18:00 - 19:00 | Palatul Culturii – Sala „Henri Coandă”
Muzeul Științei și Tehnicii „Ștefan Procopiu” din cadrul Complexului Muzeal Național „Moldova” Iași, în parteneriat cu Asociația Crescendo Events, invită iubitorii de muzică la un recital de pian susținut de Ivan Shemchuk, ce va avea loc luni, 9 septembrie 2024, ora 18.00, în Sala „Henri Coandă” de la Palatul Culturii din Iași.
Născut în 1994, în Cernăuți (Ucraina), într-o familie de muzicieni, Ivan Shemchuk a început studiul pianului la vârsta de trei ani, sub îndrumarea mamei sale. A studiat la Școala de Muzică din Cernăuți, la clasa profesoarei Elvira Ryzhonok, apoi la Liceul de Muzică „Solomiya Krushelnytska” din Lvov, sub îndrumarea profesoarei Ludmila Zakopets. În anul 2018, a absolvit cu diplomă de onoare studiile de Master la Academia de Muzică „Feliks Nowowiejski” din Bydgoszcz (Polonia). A susținut recitaluri și concerte pe diferite scene din țară și din străinătate, bucurându-se de aprecierea unanimă a specialiștilor și a publicului. Parcursul său pianistic ascendent a fost încununat cu importante premii la concursuri naționale și internaționale de prestigiu, dintre care amintim: Grand Prix – Concursul Internațional „Ivan Aivazovsky” – Feodsia, Crimeea, Ucraina, 2011; Grand Prix „Złoty Parnas” – Forumul Pianistic „Bieszczady bez granic”, Polonia, 2014; Grand Prix – Concursul Internațional de interpretare pianistică, Cehia, 2015; Grand prix – Concursul Internațional Druskienniki, Lituania, 2017; Premiul II la Concursul Internațional ”Stanislaw Moniuszko”, Rzeszόw, Polonia, 2021; Premiul I și Trofeul Concursului Internațional „Carl Filtsch” de la Sibiu, România, 2023; Premiul I la Concursul internațional de pian de la Târgu Mureș, România, 2023 .
Programul va cuprinde lucrări din creațiile compozitorilor: Domenico Scarlatti, Alexander Scriabin, Frédéric Chopin, Ludwig van Beethoven, Serghei Rachmaninov, Serghei Prokofiev.
Intrarea este liberă în limita locurilor disponibile.
Vă așteptăm cu drag la acest eveniment muzical!

„Concert la Palat”: Radu Cotoman, Emerich Ghercă, Ciprian Oloi
2024-09-10 18:30 - 20:00
Complexul Muzeal Național „Moldova” Iași, în parteneriat cu Opera Națională Română Iași, invită publicul la un nou eveniment din seria „Concert la Palat”, care va avea loc pe 10 septembrie 2024, de la ora 18:30, în Holul de Onoare al Palatului Culturii din Iași.
În program lucrări din creația compozitorilor: E. Granados, G. Fauré, P.I. Ceaikovski, C. Dimitrescu, C. Saint-Saëns, A. Dvorák, J. Massenet, D. Sostakovici, J. Hubay, F. Chopin, F. Liszt.
Interpretează:
Radu Cotoman – vioară
Emerich Ghercă – violoncel
Ciprian Oloi – pian.
Vă invităm să urmăriți detaliile pe site-ul instituției partenere și vă așteptăm cu drag!
Bilete: Opera Națională Română Iași

Simpozionul Internaţional „Patrimoniul mobil și imobil. Cercetare și Restaurare-Conservare”
2024-09-13 09:30 - 18:00 | Palatul Culturii, Sala „Ștefan Procopiu”
Centrul de Cercetare şi Conservare-Restaurare a Patrimoniului Cultural din cadrul Complexului Muzeal Național „Moldova” Iaşi, sub auspiciile Ministerului Culturii, organizează, vineri, 13 septembrie 2024, începând cu ora 9.30, Simpozionul Internaţional „Patrimoniul mobil și imobil. Cercetare și Restaurare-Conservare”.
Evenimentul se va desfășura în format online și onsite, în Sala „Ștefan Procopiuˮ de la Palatul Culturii din Iaşi, reunind specialiști din muzee, universități, institute de cercetare, culte, cu preocupări în domeniul restaurării–conservării, cercetării și valorificării patrimoniului cultural.
Programul Simpozionului, care se adresează deopotrivă specialiștilor și publicului larg, aduce în fața publicului piese valoroase din patrimoniul cultural naţional, cercetate şi conservate – restaurate, evidențiind astfel, noi metode, tehnici şi materiale pentru conservare şi restaurare.
Detalii:
PROGRAM SIMPOZION INTERNATIONAL Iasi 13 09 2024

Workshop de metalurgie preistorică la Muzeul de Sit Arheologic de la Cucuteni
2024-09-18 11:00 - 14:00 | Muzeul de Sit Arheologic de la Cucuteni, Cucuteni, România
Cu ocazia Zilelor Europene ale Patrimoniului, Muzeul de Istorie a Moldovei din cadrul Complexului Muzeal Național „Moldova” Iași organizează, miercuri, 18 septembrie 2024, începând cu ora 11.00, la Muzeul de Sit Arheologic de la Cucuteni, un workshop de metalurgie preistorică, intitulat „Atelierul lui Hefaistos. Introducere în lumea magică a metalului”.
În acest context, vor avea loc demonstrații legate de metalurgia epocii bronzului, participanții urmând să afle informații despre materia primă utilizată, precum și despre tehnicile de turnare și prelucrare a obiectelor din bronz.
Publicul va avea ocazia să descopere o lume plină de mistere, luând contact cu un meșteșug care a transformat profund societatea preistorică. Specialiștii afirmă că în acea perioadă metalurgia nu era o simplă tehnică de extragere și prelucrare a metalelor, ci era însoțită de valențe magice și, implicit, practicantul acesteia avea puterea unui șaman, care transforma roca în lichid și, pe acesta din urmă, în obiecte ce au supraviețuit mileniilor.
Evenimentul este realizat cu sprijinul Inspectoratului Școlar Județean Iași și al Primăriei Comunei Cucuteni, marcând cea de-a XXXII-a ediție a Zilelor Europene ale Patrimoniului, a cărei temă este „Rute, contacte și conexiuni”.
Instituite în 1987, la iniţiativa comună a Consiliului Europei şi a Uniunii Europene, celebrate și în România din anul 1992, Zilele Europene ale Patrimoniului oferă participanţilor ocazia să descopere nu numai monumente istorice, dar și patrimoniu cultural mai puţin cunoscut.
Participarea la acest eveniment este liberă. Vă așteptăm cu drag!
Vedeți și: „Piese de excepție din colecțiile Muzeului de Istorie a Moldovei”: „Din atelierul lui Hefaistos – o spadă hallstattiană”

Simpozionul Național „Rolul Mănăstirii Secu în viața religioasă a Țării Moldovei” ediția a XIII-a
2024-09-20 11:00 - 2024-09-21 17:00
Complexul Muzeal Național „Moldova” Iași – Muzeul de Istorie a Moldovei și Mănăstirea Secu (Vânători – Neamț) organizează, în perioada 20 – 21 septembrie 2024, cea de-a XIII-a ediție a Simpozionului Național „Rolul Mănăstirii Secu în viața religioasă a Țării Moldovei”.
Deschiderea oficială va avea loc vineri, 20 septembrie 2024, ora 11.00, la Mănăstirea Secu, jud. Neamț, fiind urmată de lansarea numărului X al Buletinului informativ al Simpozionului „Rolul Mănăstirii Secu în viața religioasă a Țării Moldovei”, apărut sub egida instituțiilor menționate mai sus.
Pe parcursul celor două zile vor fi susținute, de către specialiști în domeniu din România și Republica Moldova, comunicări ce tratează subiecte despre istoria Bisericii Ortodoxe Române, arheologie, biserici și mănăstiri.

FESTIVALUL INTERNAȚIONAL AL MUZICII MECANICE, ediția a XIV-a ( FIMM 14)
2024-09-20 11:00 - 2024-09-22 17:00
Muzeul Științei și Tehnicii „Ștefan Procopiu” din cadrul Complexului Muzeal Național „Moldova” Iași, în parteneriat cu Primăria Municipiului Iași, Direcția Județeană pentru Cultură Iași, Centrul Cultural German Iași, Filarmonica de Stat „Moldova” Iași, Asociația Crescendo Events Iași și Ateneul Național din Iași continuă seria proiectelor cultural – științifice și de divertisment prin organizarea celei de-a 14-a ediție a FESTIVALULUI INTERNAȚIONAL AL MUZICII MECANICE (FIMM 14).
Conceput în scopul promovării colecției de instrumente de muzică mecanică, unică în țara noastră, dar și de perpetuare a tradiției europene a flașnetarilor, programul FIMM 14 se va desfășura în perioada 20 – 22 septembrie 2024, pe esplanada și în sălile Palatului Culturii din Iași.
Deschiderea oficială va avea loc vineri, 20 septembrie 2024, ora 11.00, în Sala Voievozilor de la Palatul Culturii.
Pe parcursul celor trei zile, programul festivalului va cuprinde expoziții interactive de muzică mecanică, workshop pentru specialiști, spectacole ale flașnetarilor, concerte, coregrafie, animație, prezentări de accesorii vestimentare etc.
Ne vom bucura, și la această ediție, de o participare prestigioasă din țări, precum: Germania, Slovenia, Slovacia, Ungaria, Polonia, Republica Moldova și România.
Coordonat de dr. ing. Monica Nănescu, FIMM 14 va reuni flașnetari, colecționari, cercetători, muzeografi și iubitori de muzică mecanică, facilitând interacțiunea dintre profesioniștii participanți la eveniment și publicul iubitor al fenomenului cultural propus.
Prin conceperea și dezvoltarea acestui proiect, ajuns la ediția a XIV-a, Muzeul Științei și Tehnicii „Ștefan Procopiu” din Iași se numără printre puținii organizatori ai acestui gen de spectacol din Europa.
Programul detaliat al festivalului:
PROGRAM FIMM 2024
Informații suplimentare:
www.fimm.ro
www.facebook.com/festivalulmuziciimecanice

Festivalul Străzii Lăpușneanu, cea de-a VI-a ediție
2024-09-20 17:00 - 2024-09-22 20:00 | Muzeul Unirii Iași, Str. Alexandru Lăpușneanu nr. 14, Iași, România
Complexul Muzeal Național „Moldova” Iași – Muzeul Unirii vă invită, în calitatea sa de partener, la cea de-a VI-a ediție a Festivalului Străzii Lăpușneanu, ce se va desfășura în perioada 20 – 22 septembrie 2024.
Pe parcursul celor trei zile, programul festivalului va cuprinde expoziții, concerte, spectacole de stand up, ateliere și diverse alte activități.
În grădina Muzeului Unirii vor avea loc spectacole muzicale, după următorul program:
Vineri, 20 septembrie 2024
17.00 – 17.30 – Moment muzical Mirona Pintilie – Vioară
17.30 – 18.00 – Moment muzical Aurelian Holeră – Pian
20.00 – 21.00 – Candle Light – Concert Ștefania Mihăilescu (voce) & Răzvan Halici (pian)
Sâmbătă, 21 septembrie 2024
16.00 – 17.00 – Recital elevi Colegiul Național de Artă „Octav Băncilă” Iași, clasa prof. Daniela Ciocoiu
17.30 – 18.00 – Moment muzical Aurelian Holeră – Pian
18.30 – 19.30 – Recital Cezar Popescu
Duminică, 22 septembrie 2024
17.00 – 17.30 – Moment muzical Mirona Pintilie
19.00 – 20.00 – Recital Cezar Popescu.
În fiecare seară a festivalului, publicul va putea admira un spectaculos video mapping pe fațada Muzeului Unirii.
Vă așteptăm cu drag!

Concert la Palat: Oana Severin, Constantin Lazăr și Dumitru Florescu
2024-09-24 19:00 - 20:00
Complexul Muzeal Național „Moldova” Iași, în parteneriat cu Ateneul Național din Iași, vă invită să participați la o serie de experiențe unice, dedicate iubitorilor de muzică de calitate, într-un cadru elegant și în compania extraordinară a unor interpreți de excepție.
Continuăm seria concertelor desfășurate în Holul de Onoare al Palatului Culturii – marți, 24 septembrie 2024, ora 19.00 cu un recital extraordinar, susținut de Oana Severin, Constantin Lazăr și Dumitru Florescu.
Detalii și bilete, pe site-ul organizatorului principal: Ateneul Național din Iași

Ceremonie de închidere a Congresului Internațional de Istorie a Presei, la Palatul Culturii
2024-09-28
Complexul Muzeal Național „Moldova” Iași este partener în derularea celei de-a XVII-a ediții a Congresului Internațional de Istorie a Presei, organizat de Departamentul de Ştiinţe ale Comunicării şi Relaţii Publice din cadrul Facultăţii de Filosofie şi Ştiinţe Social-Politice a Universității „Alexandru Ioan Cuza” din Iași și Asociația Română de Istorie a Presei (ARIP), în perioada 27 – 28 septembrie 2024.
Având ca temă generală „Personalități ale presei românești”, lucrările congresului se vor desfășura pe patru secțiuni: „Oameni-instituții de presă”, „Personalități ale presei locale”, „Jurnalistica eminesciană” și „Jurnaliști freelancer și influencer”.
La eveniment vor participa 86 de profesori universitari, jurnaliști, cercetători și doctoranzi din 30 de universități și institute de cercetare ale Academiei Române, instituții de presă din România, Serbia, Ungaria, Republica Moldova și Israel.
Deschiderea congresului va avea loc vineri, 27 septembrie 2024, ora 10:00, în Aula Magna „Miha Eminescu” a Universității „Alexandru Ioan Cuza” din Iași.
Programul manifestării cuprinde, printre altele, omagierea personalității lui Gheorghe Asachi – întemeietorul jurnalismului în Moldova, la 155 de ani de la trecerea la cele veșnice, acordarea premiilor ARIP pentru întreaga carieră în jurnalismul de radio, televiziune și presă scrisă, conferințele plenare susținute de academicianul Daniel Condurache și prof. univ. dr. Ioan Milică, directorul Bibliotecii Centrale Universitare „Mihai Eminescu” din Iași.
Ceremonia de închidere a Congresului va avea loc la Palatul Culturii din Iași, sâmbătă, 28 septembrie 2024, începând cu ora 9.30, și va fi urmată de vizita participanților în cele patru muzee: Muzeul de Istorie a Moldovei, Muzeul de Artă, Muzeul Etnografic al Moldovei și Muzeul Științei și Tehnicii „Ștefan Procopiu”.
Detalii: Program Congres Istoria Presei 2024
